Каракас ақалақь аҿы ателехәаҧшратәии аинформациатәии ахырхарҭала аусеицуразы Аиқәшаҳаҭра анапаҵыҩра мҩаҧысит
Аҟәа. Хәажәкыра 9. Аҧсныпресс. Атехәаҧшратәии аинформациатәии ахырхарҭала аусеицуразы Аиқәшаҳаҭра рнапы аҵарҩит Аҧсны “Жәларбжьаратәи акультуратә-усуратә центр” аҧҵаратә еилазаара ахантәаҩы, Урыстәылатәи Афедерациа аҿы Аҧсны ахәаахәҭратә хаҭарнак Олег Барцыци ателехәаҧшратә холдинг “TELESUR” апрезидент Патрисиа Виллегаси. Абри атәы Аҧсныпресс ахь адырра ҟанаҵеит Аҧсны “Жәларбжьаратәи акультуратә-усуратә центр” апресс-маҵзура.
Олега Барцыц иажәақәа рыла, ари аусмҩаҧгатә аламҭалазы Аҧсны адәныҟатәи аусқәа Рминистрреи Венесуела иҟоу Аҧсны Ацҳаражәҳәарҭеи рыцхыраарала Аҧсны “Жәларбжьаратәи акультуратә-усуратә центр” шықәсыки бжаки ирылагӡаны иҕәҕәаны аҽазыҟаҵаратә усура мҩаҧнагеит.
“Иарбоу Аиқәшаҳаҭра Аҧсны аинтересқәа жәларбжьаратәи арена аҿы рызхаҵареи рӡыргареи рзы акырӡа зҵазкуа усны уахәаҧшыр ахәҭоуп. Ҩажәа инареиҳаны еиуеиҧшым адунеи атәылақәа зымҽханакуа амедиа-еилазаараҿы ҳҳәынҭқарра аҟазаара аеффект ашьақәыргылара мҩаҧысуеит. Убас ала, Аҧсны аӡбахә арҭ атәылақәа рҟынтәи аполитикцәа реиҧш ауаажәларра рҟынӡагьы инаӡоит, уи хра злоу аусеицуреи наҟ-наҟтәи ҳтәыла ахьыҧшымра азхаҵареи рзы ихымҧадатәны иҟоуп”, – ҳәа инаҵшьны иазгәеиҭеит Олег Барцыц.
(АП): Ателехәаҧшратә еилахәыра ду “TELESUR” еиуеиҧшым атәылақәа рнаҧхгарақәа раҧшьгарала иаҧҵан. Уи Латинтәи Америкеи, Аладатәи Америкеи Карибтәи абассеин иаҵанакуа атәылақәеи, Африкатәи аҳәынҭқаррақәеи, иара убас Испаниеи иахьаҵанакуа аус ауеит. Иарбоу Аиқәшаҳаҭра аусура аҳәаақәҵара ахахьы иагоит Аҧснытәи аҳәынҭқарратә телерадиоеилахәыра.